CELEX: C2006/108/47
Language: el
Date: 2006-05-06 00:00:00
Title: Υπόθεση T-82/06: Προσφυγή της  14ης Μαρτίου 2006  — Apple Computer International κατά Επιτροπής των Ευρωπαϊκών Κοινοτήτων

6.5.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 108/26
            
         Προσφυγή της 14ης Μαρτίου 2006 — Apple Computer International κατά Επιτροπής των Ευρωπαϊκών Κοινοτήτων
   (Υπόθεση T-82/06)
   (2006/C 108/47)
   Γλώσσα διαδικασίας: η αγγλική
   Διάδικοι
   
      Προσφεύγουσα: Apple Computer International (Cork, Ιρλανδία) [Εκπρόσωποι: G. Breen, solicitor, P. Sreenan, SC, B. Quigley, BL]
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να κρίνει ότι η κατάταξη που περιέχεται στο σημείο 2 του παραρτήματος του κανονισμού (ΕΚ) 2171/2005 της Επιτροπής συνιστά στην πραγματικότητα απόφαση, η οποία, καίτοι έχει τη μορφή κανονισμού, αφορά άμεσα και ατομικά την προσφεύγουσα·
            
         
               —
            
            
               να ακυρώσει τον κανονισμό (ΕΚ) 2171/2005 για την κατάταξη εμπορευμάτων στη Συνδυασμένη Ονοματολογία (ΕΕ L 346, σ. 7), καθόσον κατατάσσει τις έγχρωμες συσκευές οθόνης με διατάξεις υγρών κρυστάλλων που περιγράφονται στο σημείο 2 του πίνακα του παραρτήματος του κανονισμού αυτού στον κωδικό ΣΟ 8528 21 90·
            
         
               —
            
            
               να κρίνει ότι οι συσκευές οθόνης των τεχνικών προδιαγραφών που περιγράφονται στο σημείο 2 του παραρτήματος του προσβαλλομένου κανονισμού πρέπει να καταταγούν στον κωδικό 8471 της Συνδυασμένης Ονοματολογίας·
            
         
               —
            
            
               να καταδικάσεη την Επιτροπή των Ευρωπαϊκών Κοινοτήτων στα δικαστικά έξοδα.
            
         Ισχυρισμοί και κύρια επιχειρήματα
   Ο προσβαλλόμενος κανονισμός κατατάσσει τις έγχρωμες συσκευές οθόνης με διατάξεις υγρών κρυστάλλων (LCD) σε δύο διαφορετικούς κωδικούς της Συνδυασμένης Ονοματολογίας. Η προσφεύγουσα επισημαίνει ότι, καίτοι οι συσκευές που μνημονεύονται στο σημείο 2 του παραρτήματος του προσβαλλομένου κανονισμού (επίδικες συσκευές) δεν προσδιορίζονται ως προϊόν της προσφεύγουσας, τα τεχνικά χαρακτηριστικά και η περιγραφή που περιέχονται στο σημείο αυτό παραπέμπουν αναμφισβήτητα στο προϊόν Apple 20″ LCD.
   Η προσφεύγουσα υποστηρίζει ότι, κατατάσσοντας τις συσκευές 20″ LCD υπό τον κωδικό 8528, η Επιτροπή παρέβη τον κανονισμό (ΕΟΚ) 2658/87 του Συμβουλίου, για τη δασμολογική και στατιστική ονοματολογία και το κοινό δασμολόγιο (1), και υπέπεσε σε πρόδηλη πλάνη κατά την ερμηνεία των κοινοτικών διατάξεων περί δασμολογικής κατατάξεως.
   Η προσφεύγουσα υποστηρίζει ότι οι επίδικες συσκευές ανταποκρίνονται, σύμφωνα με τον κωδικό 8471, όπως αυτός έχει ερμηνευθεί με τη Σημείωση 5 του Κεφαλαίου 84 της Συνδυασμένης Ονοματολογίας, στα κριτήρια κατατάξεως ως «μονάδων» αυτόματης μηχανής επεξεργασίας πληροφοριών, χρησιμοποιούνται αποκλειστικά ή κυρίως ως αυτόματες μηχανές επεξεργασίας πληροφοριών και, επιπλέον, δεν είναι κατάλληλες για άλλη χρήση πλην της επεξεργασίας πληροφοριών. Κατά την προσφεύγουσα, η κατάταξη υπό τον κωδικό 8528 οφείλεται, ως εκ τούτου, σε πεπλανημένη ερμηνεία των κοινοτικών κανόνων περί δασμολογικής κατατάξεως.
   Τέλος, η προσφεύγουσα υποστηρίζει ότι η αμφισβητούμενη κατάταξη αντιβαίνει άμεσα στην απόφαση του Δικαστηρίου των Ευρωπαϊκών Κοινοτήτων στην υπόθεση C-11/93, Siemens Nixdorf κατά Hauptzollamt Augsburg, Συλλογή 1994, σ. Ι-1945.
   
      (1)  ΕΕ L 256, σ. 1.